
And seide, ' What amounteth this, alias ! I putte me in thy proteccioun, Dyane, and in thi disposicioun.' And hoom sche goth anon the nexte waye. This is theffect, ther nys no more to saye. The nexte houre of Mars folwynge this, Arcite unto the temple walked is Of fierse Mars, to doon his sacrifise, With alle the rites of his payen wise. With pitous herte and lieih devocioun, Right thus to Mars he sayde his orisoun: ' O stronge god, that in the regnes colde Of Trace honoured art and lord y-holde, And hast in every regne and every londe Of armes al the bridel m thyn honde, And hem fortunest as the lust devyse, Accept of me my pitous sacrifise. If so be that my jyouthe may deserve, And that my might be worth! for to serve Thy godhede that I may ben on of thine, Then praye I the to rewe upon my pyne. For thilke peyne, and thilke hoote fyre, In which thou whilom brentest for desyre, Whan that thou usedest the gret bewte Of faire freissche Venus, that is so free And haddest hir in armes at thy wille ; And though the cries on a tyme mystille. When Vulcanus had caught the in his laas, And fand the liggyng by his wyf, allaas ! For thilke sorwe that was in thin herte, Have reuthe as wel upon my peynes smerte. I am jyong and unkonnyng, as thou wost, And, as I trowe, with love offended most, That evere was eny lyves creature; For sche, that doth me al this wo endure, Ne reccheth nevere wher I synke or fleete. And wel I woot, or sche me mercy heete,